|  |
| --- |
| Fagskolen i Østfold |
| Studieplan 2019-2021 Barsel- og barnepleie  60 studiepoeng |
| Revidert 14.04.2019 |

Innholdsfortegnelse

[1. Innledning 2](#_Toc8134509)

[2. Forventet læringsutbytte 4](#_Toc8134510)

[2.1 Kunnskaper 4](#_Toc8134511)

[2.2 Ferdigheter 4](#_Toc8134512)

[2.3 Generell kompetanse 5](#_Toc8134513)

[3. Opptakskrav 5](#_Toc8134514)

[4. Tekniske forutsetninger 6](#_Toc8134515)

[5. Studietilbudets innhold, omfang og organisering 7](#_Toc8134516)

[5.1 Omfang nettstudie med samlinger 8](#_Toc8134517)

[5.2 Omfang stedbasert studie 9](#_Toc8134518)

[6. Læringsformer 10](#_Toc8134519)

[7. Praksis 12](#_Toc8134520)

[8. Evaluering 15](#_Toc8134521)

[9. Vurdering 15](#_Toc8134522)

[9.1 Vurdering av praksis 17](#_Toc8134523)

[9.2 Kriterier for vurdering av skriftlige arbeidskrav 18](#_Toc8134524)

[10. Eksamen 18](#_Toc8134525)

[10.1. Rett til begrunnelse og klage over karakterfastsetting 19](#_Toc8134526)

[10.2 Klage over formelle feil ved eksamen 19](#_Toc8134527)

[11. Dokumentasjon 19](#_Toc8134528)

[11.1 Vitnemål 19](#_Toc8134529)

[11.2 Karakterutskrift 19](#_Toc8134530)

[12. Litteratur 19](#_Toc8134531)

[Vedlegg1. Emnebeskrivelser 20](#_Toc8134532)

# Innledning

**Hovedmålsettingen for fagskoleutdanning i helse- og oppvekstfag**

Fagskoleutdanning er høyere yrkesfaglige utdanninger på nivå over videregående opplæring. Fagskoleutdanninger skal gi kompetanse som kan tas i bruk i arbeidslivet uten ytterligere generelle opplæringstiltak.

Den fagspesifikke, nasjonale planen gir rammene hvor tilbyder utarbeider mer detaljerte studieplan for utdanningen i samsvar med gjeldende læringsutbyttebeskrivelser. Dette skal sikre et nasjonalt faglig nivå slik at utdanningene framstår som enhetlige og gjenkjennelige, uavhengig av tilbyder. Nasjonalt planverk skal også sikre at utdanningene nivåmessig er i overensstemmelse med tilsvarende utdanninger internasjonalt jfr. Nasjonalt kvalifikasjonsrammeverk / European Qualification Framework.

Brukerne stiller krav til kvalitet på tjenestene og fagskoleutdanning vil kunne gi en spisskompetanse for fagarbeidere i sektoren.

Overordnet mål for fagskoleutdanningene er å utdanne reflekterte yrkesutøvere, med høy yrkesetisk standard som tar initiativ til å planlegge, organisere og iverksette tiltak med tjenesteytere og brukere. Fagskoleutdanningene skal sikre den enkeltes, samfunnets og arbeidslivets behov for ny kompetanse i tråd med nye oppgaver og utfordringer innen helse- og oppvekstsektoren. Dagens og framtidens utfordringer for samfunnet generelt og innen helse- og oppvekstsektoren spesielt, innebærer behov for nytenkning innen utdanningene.

Fagskoleutdanningen er tverrfaglig, og har et klart brukerperspektiv. Med tverrfaglig i denne sammenheng menes at fagskoleutdanningene er rettet mot arbeidstakere med forskjellig faglig bakgrunn innen helse- og oppvekstfagene fra videregående opplæring.

Helse- og oppvekstfaglig yrkesutøvelse er basert på en kombinasjon av praktiske erfaringer fra arbeid med mennesker og nyere relevant kunnskap om det helse- og oppvekstfaglige området. I tillegg er det nødvendig at yrkesutøvere gjør vurderinger og fatter beslutninger på et rettslig og etisk holdbart grunnlag.

Helse- og oppvekstsektoren påvirkes av samfunnsutviklingen, det skjer også raske endringer i medisinsk utvikling og befolkningens helsetilstand. De siste årene har vært preget av gjennomgripende helse- og oppvekstpolitiske reformer. Grunnet både demografiske forhold og en samfunnsutvikling med økende etterspørsel etter alle typer helse- og oppveksttjenester, er det av avgjørende betydning for vårt velferdssamfunn at vi klarer å rekruttere nytt samt beholde kompetent personell. Samfunnet endrer seg raskt, og blir stadig mer komplekst. Dette fordrer en kontinuerlig utvikling av velferdstjenestene og det er viktig at også ansatte får delta i denne utviklingen. Kvalifisert personell utgjør den viktigste ressursen i helse- og oppveksttjenesten og denne tilgangen er en forutsetning for å kunne gjennomføre reformer og opptrappingsplaner innen denne tjenesten.

**Begrunnelse for fagskoleutdanning i barsel- og barnepleie, 60 studiepoeng**

En fagskoleutdanning i barsel- og barnepleie er et viktig bidrag til å gi gode helsetjenester innenfor dette fagområdet. Med mer differensiert og spesialisert fødselsomsorg og brukere som stiller krav til kvalitet og medbestemmelse, stilles det store krav til yrkesutøveren.

Helsedirektoratet har i 2014 gitt føringer for barselomsorgen gjennom *«Nytt liv og trygg barseltid for familien – Nasjonal faglig retningslinje for barselomsorgen (IS – 2057)*» som skal bidra til en faglig forsvarlig barselomsorg. Uavhengig av om mor og barn er hjemme eller på sykehus den første perioden av barseltiden, skal den tilrettelegges slik at den blir forutsigbar og familievennlig. Den kommunale helse- og omsorgstjenesten og spesialisthelsetjenesten har et felles ansvar for organiseringen av et sammenhengende og helhetlig tilbud i svangerskaps-, fødsels- og barselomsorgen. En kontinuitet i omsorgen er en forutsetning, og kunnskap om familien gjør det enklere for helsepersonell å tilrettelegge et forutsigbart pasientforløp. Organisering innebærer tydelig fordeling av oppgaver og ansvar med forpliktende samhandling mellom den kommunale helse- og omsorgstjenesten og spesialisthelsetjenesten. Ressurser betyr her helsepersonell med tilstrekkelig fagkompetanse og tid. Fagutdanningen i barsel- og barnepleie har som mål å utdanne reflekterte yrkesutøvere som med høy yrkesetiske forståelse kan ta initiativ til å utføre målrettet pleie og omsorg til fødende, barselkvinner, friske nyfødte barn, syke barn og deres pårørende.

Studieplanen i barsel- og barnepleie ved Fagskolen i Østfold bygger på den gjeldende nasjonale plan for «Videreutdanning i barsel- og barnepleie for helse- og sosialpersonell med videregående opplæring», utgitt av Sosial- og helsedirektoratet juli 2004, sammen med «Nasjonal plan for ettårig fagskoleutdanning i helse og oppvekstfag – generell del» godkjent av Nasjonalt utvalg for fagskoleutdanning i helse og oppvekstfag (NUFHO) 22.04.2013. Revidert 31.12.2017. Studieplanen i barsel- og barnepleie er bygget over samme lest som andre fagskoleutdanninger innen helse- og oppvekstfag, med felles innholdsdel i studiets 1. emne. Dette skal bidra til at studentene utvikler nødvendige kunnskaper, ferdigheter og generell kompetanse for fagarbeidere i helse- og oppveksttjenestene. En sentral begrunnelse for en felles del er også målet om et bedre samarbeid mellom ansatte og bred kompetanse på tvers av faggrensene innen helse- og oppvekstsektoren. Temaene i studiets 1. emne danner basis for, og skal videreføres i de enkelte fagspesifikke emner.

Tittelen på studiet er dekkende for innholdet, og beskriver hva studenten kan arbeide med etter avlagt eksamen:

* Barselpleie gir kunnskaper, ferdigheter og generell kompetanse innen relevante temaer som omfatter fødsel og barseltid og kvalifiserer for arbeid på sykehus, på føde- og barselavdelinger og i kommunehelsetjenesten, på helsestasjon, mor/barn – institusjon osv.
* Barnepleie gir kunnskaper, ferdigheter og generell kompetanse innen temaer som omfatter barnet fra fosterlivet fram til 18 år, og kvalifiserer til å arbeide med barn på sykehus, i kommunale institusjoner og andre arbeidsplasser med barn.

Fagskoleutdanningen i barsel- og barnepleie gjennomføres som et deltidsstudium over to år med omfang tilsvarende ett år som heltidsstudium.

Løpende skikkethetsvurdering av den enkelte student foregår kontinuerlig gjennom hele studieløpet, både i den teoretiske og den praktiske delen av studiet. Fagskolen skal i henhold til Lov om høyere yrkesfaglig utdanning § 26 foreta en helhetsvurdering av en students faglige og personlige forutsetninger for å kunne fungere i yrket.

Alle studenter som fullfører og består utdanningen, vil få vitnemål med gradsbenevnelsen fagskolegrad.

# Forventet læringsutbytte

## 2.1 Kunnskaper

**Kandidaten:**

* har kunnskap om befruktning, fosterets utvikling, fysiske og psykiske endringer og plager i svangerskapet og neonatal påvirkning
* har kunnskap om den naturlige fødselsprosessen, indikasjoner for assistert fødselshjelp og komplikasjoner som kan oppstå under en forløsning
* har kunnskap om observasjoner og pleie av barselkvinnen og det nyfødte barnet, amming og komplikasjoner som kan oppstå i barseltiden
* har kunnskap om årsaker til prematur fødsel og utviklingstilpasset neonatal omsorg
* har kunnskap om barns normale utvikling, faktorer som kan true denne, sykdommer hos barn og observasjon og pleie av barn ut fra barnets behov og funksjonsnivå
* har kunnskap om verdier, målrettet kommunikasjon og etiske prinsipper for å kunne bygge gode relasjoner til fødekvinnen, barselkvinnen, barnet, pårørende og kollegaer
* har kunnskap om helsesektoren, etikk, kommunikasjon, sosiologi og psykologi rettet mot gravide, fødende, barselkvinnen og barnet
* har innsikt i sentrale lover og forskrifter som regulerer og ivaretar fødekvinnen, barn, pasienter, pårørende og yrkesutøveres rettigheter og plikter
* har kunnskap om organisering av helsetjenester og kjennskap til ansvar og oppgaver for ulike aktører knyttet til barsel- og barnepleie
* kan oppdatere sin yrkesfaglige kunnskap om barsel- og barnepleie, helsefremmende og forebyggende arbeid
* forstår betydningen av tverrfaglig samarbeid og sitt eget kompetanseområde i behandling og utøvelse av omsorg til fødekvinnen, barselkvinnen, barnet og pårørende

## 2.2 Ferdigheter

**Kandidaten:**

* kan anvende kunnskap om kvinner i svangerskap, fødsel- og barseltid og barnet fra 0 – 18 år, for å delta i behandling og pleie ut fra deres individuelle behov og iverksette tiltak i samarbeid med andre fagpersoner
* kan anvende observasjon for å delta i behandling og pleie til gravide med komplikasjoner, fødende, barselkvinnen og barnet kan anvende veiledning, undervisning og rådgivning i stell og pleie av det nyfødte barnet og barselkvinnen og i forhold til amming
* kan anvende kommunikasjon og samhandling for å skape tillit, forberede og veilede barn i ulik alder og modningsnivå og deres omsorgspersoner
* kan finne, bruke og henvise til fagstoff som er relevant for problemstillinger knyttet opp mot yrkesfeltet barsel- og barnepleie
* kan kartlegge og observere det premature barnets behov og anvende neonatalt utviklingsbasert stell og pleie ut fra disse
* kan kartlegge og identifisere faglige problemstillinger og iverksette tiltak knyttet til den fødende-, barnets-, og barselkvinnens behov

## 2.3 Generell kompetanse

**Kandidaten:**

* har forståelse for etiske problemstillinger knyttet til ulike sosiale strukturer og ulik kulturell bakgrunn hos den fødende, barselkvinnen og deres pårørende
* har forståelse for og kan reflektere over etiske utfordringer og dilemmaer i eget arbeid med barnet, barselkvinnen og pårørende
* har utviklet en etisk grunnholdning og kan reflektere over egen praksis i fagfeltet barsel- og barnepleie og begrunne sine vurderinger faglig, etisk og juridisk
* kan utføre pleie og omsorg til den fødende og barselkvinnen ut ifra individuelle behov
* kan utføre neonatal utviklingstilpasset omsorg på en profesjonell og etisk forsvarlig måte, i samarbeid med omsorgspersoner og annet helsepersonell
* kan bygge relasjoner med kollegaer og andre faggrupper for å kvalitetssikre og videreutvikle sin kompetanse innen fagfeltet barsel- og barnepleie
* kan utvikle tjenestetilbudet gjennom erfaring- og kunnskapsdeling på arbeidsplassen innenfor fagfeltet barsel- og barnepleie

# Opptakskrav

Krav til opptak er fullført og bestått videregående opplæring med fagbrev /vitnemål og autorisasjon som helsefagarbeider, hjelpepleier eller omsorgsarbeider fra studieretning for helse- og oppvekstfag. Omsorgsarbeidere må konvertere sin utdanning til helsefagarbeider.

Søkere som kan dokumentere at de skal gjennomføre fagprøve etter opptaksfristen, kan tildeles plass på vilkår om bestått prøve.

Søkere uten fagbrev som vurderes tatt opp til studiet barsel- og barnepleie ved Fagskolen i Østfold på bakgrunn av realkompetansevurdering, må ha minst fem års (100%) yrkespraksis fra føde- og barselavdeling. Det må også kunne dokumenteres tilstrekkelig grunnlag i felles allmenne fag tilsvarende læreplanene i Vg1 og Vg2 i yrkesfaglige utdanningsprogram.

Søkere som har autorisasjon som sykepleier eller vernepleier kan søke på bakgrunn av realkompetanse.

Søkere må levere politiattest ved opptak.

**Søkere med utenlandsk utdanning**

Søkere med fullført videregående opplæring fra de andre nordiske landene er kvalifiserte for opptak når den videregående opplæringen i de respektive landene gir generelt opptaksgrunnlag til tertiærutdanning tilsvarende norsk ett-årig fagskoleutdanning i helse- og oppvekstfag og som beskrevet ovenfor.

Søkere utenfor Norden må dokumentere opplæring og praksis ved autorisert translatør, og ha bestått eller ha likeverdig realkompetanse i de felles allmenne fagene tilsvarende Vg1 og Vg2 i yrkesfaglige studieretninger i Kunnskapsløftet 2006.

Søkere må ha kunnskaper i norsk tilsvarende test for høyere nivå med minimum ferdighetsnivå på B2.

**Klage på opptak**

Det er mulig å klage på vedtak om opptak, jf. forskrift om opptak, studier og eksamen ved Fagskolen i Østfold

# Tekniske forutsetninger

Studentene må disponere egen PC under studiet. Oppdaterte spesifikasjoner og programvare på bærbar PC ligger tilgjengelig som veiledning på skolens hjemmeside på «for studenter». Skolen tilbyr trådløs tilgang til internett og multifunksjonsmaskiner med mulighet for utskrift, kopiering og skanning. I tillegg får hver student egen epost, fagapplikasjoner via citrix og tilgang til programpakken O365.

Undervisningsrommene har interaktive tavler og White Board og studentene disponerer 11 grupperom med tilgang til visningsskjerm for PC og White Board. I tillegg er det infoskjermer i hver etasje. Skolen har egen systemansvarlig som vedlikeholder skolens datautstyr og yter service til studenter. I tillegg har studentene muligheten for support gjennom fylkeskommunens hjelpdesk.

Skolens formelle pedagogiske arbeidsflate er læringsplattformen, for tiden Fronter. Der publiseres lokal forskrift, studieplaner, arbeidskrav, undervisningsplaner, beskjeder etc. Innleveringer og veiledning på skriftlig studiearbeid gjøres i skolens læringsplattform. Ved starten av studiet får studentene opplæring i skolens digitale læringsplattform som vedlikeholdes under studiet ved aktiv bruk.

For at studentene skal bli komfortable med den teknologien som benyttes under det samlingsbaserte studium, gjennomføres det opplæring med samtlige studenter under den første samlingen som finner sted ved fagskolen. Under denne samlingen vil studentene selv prøve ut de digitale plattformene som benyttes, under veiledning av undervisningspersonellet. Dette er også viktig for å kvalitetssikre at studentenes hardware (PC) takler den softwaren som studiet krever.

Se: Beskrivelse av tekniske løsninger nettbaserte studier.

# Studietilbudets innhold, omfang og organisering

Utdanningstilbudet er basert på et heltidsstudium med en normert studietid på et år. Total omfang iberegnet egenstudier antas å være ca. 1600 timer. Praksis er en obligatorisk del av utdanningen og vil ha et omfang på 360 timer for begge typer studier. Utdanningen er organisert på to måter:

* Som stedbasert studie over 2 år med 1 undervisningsdag og en veiledningsdag pr. uke
* Som nettstudie med samlinger.

|  |  |
| --- | --- |
| **Tabellen viser en oversikt over emner med studiepoeng og antall uker (praksis er inkludert i emnene)** | **Studiepoeng** |
| **EMNE 1 Felles innholdsdel**  1a. Arbeidsformer og metoder i studiet  1b. Helse- og oppvekstfagene i samfunnet  1c. Etikk  1d. Kommunikasjon og samhandling  1e. Stats- og kommunalkunnskap, helse- og oppvekstpolitikk  1f. Sosiologi og psykologi | **14 sp**  **18 uker**  **1. semester** |
| **EMNE 2 Svangerskapet**  1. Befruktning  2. Normalt svangerskap  3. Komplikasjoner | **3 sp**  **4 uker**  **1. semester** |
| **EMNE 3 Fødsel og barseltid**  1. Fødsel  1a. Naturlig fødselsprosess  1b. Komplikasjoner under fødsel  1c. Vanlige inngrep i forbindelse med fødsel  2. Barseltid  2a. Anatomiske og fysiologiske forandringer  2b. Pleie- og omsorgsoppgaver tilknyttet mor og det nyfødte barnet  2c. Amming  3. Sykdommer og komplikasjoner hos nyfødte | **19 sp**  **24 uker**  **2. semester**  **Inkl.1. praksisperiode** |
| **EMNE 4 – Premature barn**  1. Årsaker til prematuritet  2. Observasjoner og pleie  3. Ernæring | **3 sp**  **4 uker**  **3. semester** |
| **EMNE 5 Barnesykepleie**  1. Barnets normale utvikling  2. Forebygging og vanlige sykdommer hos barn og behandling av disse.  3. Omsorg for det syke barnet og dets pårørende | **11 sp**  **14 uker**  **3. semester**  **Inkl. 2. praksis-periode** |
| **EMNE 6**  Hovedprosjekt | **10 sp.**  **12 uker**  **4. semester** |
| **Sum inkludert praksis** | **60 sp**  **76 uker** |

## 5.1 Omfang nettstudie med samlinger

**Nettstudiet med samlinger er organisert i følgende emner, beskrevet over 2 skoleår:**

|  |  |  |  |
| --- | --- | --- | --- |
| **Emner** | **Studiepoeng** | **Varighet i uker over 1 år** | **Varighet i uker, deltid over 2 år** |
| **Emne 1** | 14 | 9 | 18 |
| **Emne 2** | 3 | 2 | 4 |
| **Emne 3** | 19 | 12 | 24 |
| **Inkl. praksis** |  | (8) | Praksis utgjør ca. 25 % av samlet studietid (8 uker) |
| **Emne 4** | 3 | 2 | 4 |
| **Emne 5** | 11 | 7 | 14 |
| **Inkl. praksis** |  | (4) | Praksis utgjør ca. 25 % av samlet studietid (4 uker) |
| **Emne 6** | 10 | 6 | 12 |
| **Totalt** | **60** | **38** | 76 |

**Forventet arbeidsmengde for studentene på nettstudiet, beskrevet over 2 år:**

|  |  |  |  |  |  |  |  |
| --- | --- | --- | --- | --- | --- | --- | --- |
| **Emner** | **Lærerstyrt undervisning på samlinger totalt 36 dager à 8 timer** | | **Lærerstyrt undervisning over nett mellom samlingene à 4 timer** | | **Veiledning i basisgruppe eller individuelt gjennomsnittlig**  **2t/uke over nett** | **Veiledet praksis** | **Forventet selvstudie-tid**  **7,5 t. pr. uke** |
|  | **Dager** | **Timer** | **Dager** | **Timer** | **Timer** | **Timer** | **Timer** |
| **Emne 1** | 8 | 64 | 10 | 40 | 36 |  | 135 |
| **Emne 2** | 1,5 | 12 | 3 | 12 | 8 |  | 30 |
| **Emne 3** | 11,5 | 92 | 13 | 52 | 48 |  | 180 |
| **Inkl. praksis** |  |  |  |  |  | Føde/barsel  240 timer inkl. 3 samtaler á 2 timer mellom student, veileder og faglærer | 60 |
| **Emne 4** | 1,5 | 12 | 3 | 12 | 8 |  | 30 |
| **Emne 5** | 6,5 | 52 | 8 | 32 | 28 |  | 105 |
| **Inkl. praksis** |  |  |  |  |  | Barnepraksis  120 timer inkl. 2 samtaler á 2 timer mellom student, veileder og faglærer | 30 |
| **Emne 6** | 6 | 48 | 7 | 28 | 24 |  | 90 |
| **Totalt** | 36 | 280 | 43 | 176 | 152 | 360 | 660 | 1628 |

## 5.2 Omfang stedbasert studie

**Det stedbaserte studiet er organisert i følgende emner fordelt over 2 skoleår:**

|  |  |  |  |
| --- | --- | --- | --- |
| **Emner** | **Studiepoeng** | **Varighet i uker over 1 år** | **Varighet i uker, deltid over 2 år** |
| **Emne 1** | 14 | 9 | 18 |
| **Emne 2** | 3 | 2 | 4 |
| **Emne 3** | 19 | 12 | 24 |
| **Inkl. praksis** |  | (8) | Praksis utgjør ca. 25 % av samlet studietid (8 uker) |
| **Emne 4** | 3 | 2 | 4 |
| **Emne 5** | 11 | 7 | 14 |
| **Inkl. praksis** |  | (4) | Praksis utgjør ca. 25 % av samlet studietid (4 uker) |
| **Emne 6** | 10 | 6 | 12 |
| **Totalt** | **60** | **38** | 76 |

**Forventet arbeidsmengde for studentene på det stedbaserte studiet med undervisning og veiledning fordelt over 2 år:**

|  |  |  |  |  |
| --- | --- | --- | --- | --- |
| **Emner** | **Lærerstyrt undervisning gjennomsnittlig 6t/uke** | **Veiledning i basisgruppe eller individuelt gjennomsnittlig**  **2t/uke** | **Veiledet praksis** | **Forventet selvstudietid**  **7,5 t. pr. uke** |
| **Emne 1** | 108 | 36 |  | 135 |
| **Emne 2** | 24 | 8 |  | 30 |
| **Emne 3** | 144 | 48 |  | 180 |
| **Inkl. praksis** |  |  | Føde/barsel  240 | 60 |
| **Emne 4** | 24 | 8 |  | 30 |
| **Emne 5** | 84 | 28 |  | 105 |
| **Inkl. praksis** |  |  | Barnepraksis  120 | 30 |
| **Emne 6** | 72 | 24 |  | 90 |
| **Totalt** | 456 | 152 | 360 | 660 | 1628 |

# 6. Læringsformer

Utdanningen innebærer at studenten er i en prosess både i forhold til faglig kunnskaper og til egenutvikling. Gjennom pedagogisk ledelse skal studentene trekkes aktivt med i egen læringsprosess. Det forventes at den enkelte student viser initiativ og tar ansvar for egen læring og felles læringsmiljø. Studenten skal reflektere over egen læringsprosess gjennom hele utdannelsen og det vil bli lagt vekt på logg og refleksjonsnotater, både i praksis og i teori. Et viktig pedagogisk prinsipp gjennom studiet er at studenten har ansvar for egen læring. Prosesslæring vil tilstrebes ved at studentenes egne erfaringer, praksiskunnskaper og teoretiske kunnskaper brukes gjennom utdanningen i form av rollespill, diskusjoner og dialoger. Arbeidsformene skal være relevante og hensiktsmessige for å oppnå læringsutbyttet for utdanningen. Dette innebærer at studenten i tillegg til faglig utvikling også skal utvikle evne til samarbeid, kommunikasjon og praktisk yrkesutøvelse.

Studentene har praktisk erfaring innen egne fagområder det gir anledning til å legge til rette for erfaringsbaserte læringsformer. Variasjon i valg av læringsmetoder er nødvendig for å oppnå en helhetlig kompetanse som omfatter både kunnskaper, ferdigheter og generell kompetanse. Videre beskrives aktuelle læringsformer.

**Arbeidsformer for nettbasert studie med samlinger:**

På fellessamlinger vil forelesninger, diskusjoner, individuelle arbeidsoppgaver, gruppearbeid og presentasjoner, i tillegg til praktisk ferdighetstrening være sentrale læringsmetoder. Mellom samlingene vil undervisningen foregå på to måter, enten i sanntid (synkron) eller ved hjelp av fildeling (asynkron). Når opplæring tilbys helt synkront kan det ellers by på utfordringer å finne felles tid for lærer og studentgruppen, som ofte bestå av studenter som har sitt daglige arbeid i et yrke med turnus. Derfor vil det ukentlig være avsatt nok tid til individuelle møtepunkter mellom lærer og student.

I nettbasert opplæring vil læreren, i tillegg til formidling av fagstoff, være en faglig samtalepart og veileder overfor studenten.

Elektronisk plattform for synkron undervisning på helseavdelingen er Skype for Business og/eller Omnijoin. Dette kan endre seg etter hvert som utviklingen av nye plattformer skjer. Linken til denne programvaren distribueres ved hjelp av e-post eller den digitale læringsplattformen, Fronter. Distribusjonen av undervisningsmateriell gjøres over Fronter og i One-Note Class Notebook, som alle studentene får tilgang til. Alle obligatoriske innleveringer skjer i fronter, hvor også underveisvurderinger og sluttvurderinger vil ligge.

Det gjennomføres opplæring med alle nettstudenter under første samling i den teknologien som benyttes under studiet. Under denne samlingen vil studentene selv prøve ut de digitale plattformene som benyttes, under veiledning av IT-ansvarlige og lærerne.

Se: *Beskrivelse av tekniske løsninger nettbaserte studier.*

**Flipped classroom:**

Flipped Classroom eller omvendt undervisning er en metode som snur tradisjonell undervisning på hodet. Det vil si at instruksjoner og forelesninger legges tilgjengelig på nettet, mens tiden i klasserommet blir brukt til oppgaveløsning og veiledning med lærer og medstudenter.

Fordeler med omvendt undervisning er:

* Mer tid til veiledning med studentene
* Læring er uavhengig av tid og sted. Forelesninger og instruksjoner er alltid tilgjengelige for studentene for repetisjon,
* Studenter med fravær kan følge undervisningen
* Gir god mulighet for å sjekke ut forkunnskaper

Omvendt undervisning vil organiseres på ulike måter og i varierende grad. Det vanligste er å la studentene lese en tekst, gjennomgå en presentasjon eller se en videosnutt hjemme før undervisning. Omvendt undervisning organiseres gjennom skolens læringsplattform eller i One – Note ClassNote.

**Forelesning:**

Forelesninger kan være en introduksjon til et tema, et overblikk over ett fagområde og et supplement til læring i gruppene på enkelte, vanskelig tilgjengelige emner. Forelesningene skal hjelpe studentene til å få et bedre overblikk og forståelse for fagene, og ikke minst inspirere dem til å søke mer kunnskap.

**Veiledning:**

I utdanningen vil veiledning spille en sentral rolle som læringsarena. Studentene vil få veiledning både i studiesituasjonen på skolen, i praksis og i forbindelse med avsluttende oppgave. Veiledningen skal fungere som et bindeledd mellom personlig kompetanse, teoretisk kunnskap og yrkesspesifikke ferdigheter, som er sentrale begreper i utviklingen av en yrkesidentitet og samlet profesjonell kompetanse.

I studiesammenheng er veiledning først og fremst en arena for samtaler rundt ulike deler av den utviklingen studenter skal igjennom i løpet av studiet.

Veiledning skal være støttende og igangsettende i forhold til studentenes læringsbehov og den har et helt klart kontrollaspekt i seg i forhold til å vurdere studentens kunnskaper, ferdigheter og generell kompetanse.

Gruppen / studenten og veileder skal ha en felles forståelse med henblikk på veiledningens form og innhold. Veiledningen er studentenes arena og det som skjer må være tilpasset gruppens forutsetninger og behov.

Det vil være ulike former for veiledning og i hovedsak vil det være veiledning i forbindelse med arbeidskrav, i praksis og i forhold til studieprogresjon. Veiledning kan foregå i gruppe eller individuelt, muntlig eller skriftlig.

Det er viktig at student og veileder kommer fram til en enighet om veiledningsform, det er også viktig at selve veiledningen er gjenstand for evaluering. Veiledning handler om å være i en prosess og det vil derfor være naturlig at både læringsbehovene og arbeidsmåten i veiledningen vil endres i løpet av perioden. Det er utarbeidet egne retningslinjer for praksis og retningslinjer for arbeidskrav og hovedprosjekt hvor veiledningsformer er konkretisert.

For veiledning på større oppgaver vil responstiden settes til 2 virkedager. Studentene vil bli informert om responstid før innsending. For korte faglige spørsmål, eller praktiske henvendelser, har skolen satt responstiden for henvendelser som kommer etter kl. 12 til en virkedag.

**Simulering:**

Simulering benyttes for å øve opp ferdigheter i observasjon av pasienter med ulike helsetilstander og praktiske prosedyrer ved hjelp av simuleringsdukke Nursing Ann. Bruk av simulering styrker evnen til faglig refleksjon og evnen til å samarbeide med andre.

**Rollespill:**

Rollespill brukes som en arbeidsmetode gjennom flere emner i studiet. Metoden stimulerer til innlevelse, utfoldelse og praktisk trening på en eller flere praksissituasjoner der studentene skal oppøve samhandlingskompetanse i ulike situasjoner. Rollespill benyttes også som en pedagogisk forsterker av gjennomgått teori.

**Gruppearbeid:**

Gruppearbeid benyttes gjennom hele studietiden. Ved studiestart etableres basisgrupper på 4 – 6 studenter i hver gruppe. Gruppene vil kunne variere i sammensetning og størrelse gjennom studiet og har som hensikt å stimulere til tverrfaglig samarbeid, økt samhandling og styrking av relasjonskompetansen. Gruppearbeid er obligatorisk og forpliktende. Gruppene må utarbeide en gruppekontrakt og de må føre logg og skrive refleksjon over egen læring. Gruppearbeid kan gjøres på skolen og / eller via nettet. Nettstudenter må ta større ansvar for egen læreprosess, selvdisiplin og arbeidsinnsats. Bruk av digital teknologi som internett, blogg, e-post og telefon åpner imidlertid for at nettstudenter kan samarbeide med andre studenter og lærere.

Ved at basisgruppene blir etablert når man er på skolen i undervisning / på første samling for nettstudentene, er det lettere å skrive og snakke sammen via nettet, i et nettbasert læringsmiljø, etter samlingen. På læringsportalen får hver gruppe et eget” grupperom” for skriving av oppgaver og for diskusjoner. En veileder har også tilgang til grupperommet. Dette kommer i tillegg til et fellesrom med faglig og administrativt stoff der alle kan delta.

**Prosjektarbeid**:

Prosjekt organiseres både som individuelt arbeid og gruppearbeid. Studenten velger selv problemstilling og følger retningslinjer for prosjekt. Studenten finner en avgrenset problemstilling knyttet til tema for det aktuelle emnet, som skal bygge på læringsutbytte, samt refleksjoner og erfaringer fra praksis. Underveisvurdering omfatter faglig innhold, kommunikasjon, samarbeid, problemløsing, rapportering, prosjektarbeidet som prosess og den helhetlige kompetansen. Sluttvurderingen skal knyttes til gruppas sluttrapport/produkt og presentasjon. Skolen har utarbeidet egne retningslinjer for arbeidskrav og hovedprosjekt.

# 7. Praksis

Praksis er en obligatorisk del av studietiden og skal bidra til å styrke studentenes selvfølelse og motivasjon for egen utvikling. Studentene utvikler evnen til refleksjon. Gjennom praksis skal studentene oppnå et læringsutbytte som gjenspeiler innholdet i teoriemnene.

**Læringsutbytte for praksis:**

Kunnskaper

* Studenten har kunnskap om hva som kjennetegner den naturlige fødselsprosessen, indikasjoner for assistert fødselshjelp og komplikasjoner som kan oppstå under en forløsning
* Studenten har kunnskap om faglige verktøy i arbeidet med kartlegging av ressurser, behov, funksjonsnivå hos den fødende, barselkvinnen og det nyfødte barnet, det premature barnet og det syke barnet
* Studenten har kunnskap om verdier, målrettet kommunikasjon og etiske prinsipper for å kunne bygge gode relasjoner til fødekvinnen, barselkvinnen, barnet, pårørende og kollegaer
* Studenten har kunnskap om organisering av helsevesenet rundt den fødende, barselkvinnen, den nyfødte og det syke barnet og kjennskap til ansvar og oppgaver for aktører og samarbeidspartnere på forskjellige avdelinger
* Studenten har innsikt i kunnskapsbasert praksis og kan oppdatere sin kunnskap i utviklingsprosjekter knyttet til barsel og barnepleie

Ferdigheter

* Studenten kan anvende kunnskap om kvinner i svangerskap, fødsel- og barseltid og barnet fra 0 – 18 år, for å delta i behandling og pleie ut fra deres individuelle behov og iverksette tiltak i samarbeid med andre fagpersoner
* Studenten kan anvende observasjon for å delta i behandling og pleie til gravide med komplikasjoner, fødende, barselkvinnen, den nyfødte og det syke barnet
* Studenten kan anvende veiledning, undervisning og rådgivning i stell og pleie av det nyfødte barnet, det syke barnet og dets pårørende
* Studenten kan anvende kommunikasjonsformer, teknikker og samhandling for å skape tillit, forberede og veilede barselkvinnen, barn i ulik alder og modningsnivå og deres omsorgspersoner
* Studenten kan kartlegge og observere det premature barnets behov og anvende neonatalt utviklingsbasert stell og pleie ut fra disse
* Studenten kan kartlegge og identifisere faglige og etiske problemstillinger og behov for å iverksette tiltak knyttet til den fødende, den nyfødte, barselkvinnen og det syke barnet
* Studenten kan finne, bruke og henvise til fagstoff som er relevant for problemstillinger i praksis

Generell kompetanse

* Studenten har utviklet en etisk grunnholdning som kommer til uttrykk ved at studenten med fokus på pasientmedvirkning ivaretar den fødende, barselkvinnen og det syke barnet sin integritet, kan reflektere over egen praksis og begrunne sine vurderinger faglig, etisk og juridisk
* Studenten kan utføre pleie og omsorg til den fødende, barselkvinnen, det nyfødte barnet og det syke barnet ut ifra individuelle behov
* Studenten kan utføre neonatalt utviklingstilpasset omsorg på en profesjonell og etisk forsvarlig måte, i samarbeid med omsorgspersoner og annet helsepersonell i praksis
* Studenten kan bygge relasjoner med kollegaer og andre faggrupper for å kvalitetssikre og videreutvikle sin kompetanse i praksis
* Studenten kan utvikle arbeidsmetoder og pleie til den fødende, barselkvinnen, den nyfødte og det syke barnet gjennom erfaring- og kunnskapsdeling, veiledning og etisk refleksjon på arbeidsplassen

Praksis utgjør omtrent 25 % av samlet studietid, dvs. 360 timer over 12 uker (4 virkedager per uke i 12 uker). Det er satt av tid til en studiedag pr uke. For å nå læringsutbyttebeskrivelsene som studieplanen omfatter er praksisukene delt i to perioder; 8 uker ved føde- og barselavdeling/barselpoliklinikk og 4 uker ved nyfødtintensiv, barneavdeling eller annen relevant praksis som for eksempel barnebolig eller helsestasjon.

Barsel- og barnepleieryrket er et praktisk yrke som krever faglig kunnskaper og læringsutbyttebeskrivelsene danner utgangspunktet for vurdering i praksisperioden, i tillegg skal disse operasjonaliseres av studenten som skriver egne læringsutbyttebeskrivelser for praksisperiodene.

Det forutsettes at studenten deltar aktivt i praksisfeltet og fravær utover 10 % fører til ikke bestått praksis.

**Veiledning i praksis:**

Veiledning i praksis er en forutsetning for å oppnå utdanningens læringsutbytte og foregår kontinuerlig. Praksisstedet velger selv hvem som er praksisveileder. Kompetansen til veiledere i praksis kan variere, men skolen krever at disse har minimum samme utdanningsnivå som utdanningen. Praksisveiledere som ikke har veiledningskompetanse vil bli tilbudt veilederkurs for praksisveiledere, organisert av Fagskolen i Østfold.

Praksisveileder deltar sammen med faglærer fra skolen på minst 2 møter mellom praksissted og skole, oppstartsamtale og midtvurdering. Disse møtene blir benyttet til:

* + Veiledning i forhold til læringsutbytter
  + Avklaring av forventninger
  + Vurdering

Faglærer deltar på sluttvurdering ved behov, ellers kan sluttvurdering foregå mellom student og praksisveileder der praksisperioden har forløpt ukomplisert.

Ved begge former for praksis blir studenten fulgt opp av skolens faglærer og praksisstedets veileder. Ved behov kan antallet veiledningstimer økes. I tillegg bør strukturert veiledning fra praksisveileder på arbeidsplassen foregå tilsvarende 1 timer pr. uke, og/eller som tillegg til den løpende behovsveiledningen. Formalisert veiledning og selvrefleksjon over tid bidrar til å tydeliggjøre den enkelte students personlige og faglige utvikling og som derigjennom bygger opp sin kompetanse innenfor fagområdet.

Arbeidskrav før/i praksisperioden:

* HHLR – kurs. Skolen tilbyr kurs i HHLR som er obligatorisk å gjennomføre innen praksisperiodens oppstart. Kurset er obligatorisk for alle utenom de som har gyldig HHLR kurs fra tidligere og kan fremlegge dokumentasjon på dette. Kurset består av:
  + Teoretisk e-læringskurs
  + Praktisk 4 timer kursdel (45 min x 4)
* Individuelt læringsutbytte for praksisperioden – leveres på fronter
* Individuelle refleksjonsnotat gjennom perioden – leveres på fronter
* Logg – oppbevares av student til bruk i veiledning

Arbeidskravene skal leveres på skolens læringsportal, fronter, innen gitt frist. Tilbakemelding fra faglærer på arbeidskrav, vil da skje via denne. Veiledning underveis kan foregå via samme læringsportal, epost, telefon, Microsoft Skype for business, gjennom nettsamlingene eller på fysiske samlinger. Fleksibilitet er viktig for at tilbudet til studenten skal være best mulig. Både student og veileder i praksis har alltid mulighet til å kontakte lærer og administrasjonen på nett via Microsoft Skype for Business, telefon, eller epost, i tillegg til den avtalte oppstartsamtalen, midtvurderingen og sluttvurdering.

**Forventninger til studenten:**

* Gjøre seg kjent med kjent med praksisdokumenter og læringsutbyttebeskrivelser for praksis i studieplanen for studieretningen
* Skal utarbeide individuelle læringsutbytter for praksis og i samarbeid med faglærer og praksisveileder planlegge, oppsøke og benytte tilgjengelige læresituasjoner
* Holde praksisveileder fortløpende informert om hvilke læringsutbytter og områder studenten trenger spesielt fokus på
* Tilegne seg den faglige kunnskap som er aktuell på praksisstedet og nivå i utdanningen, og ut fra det planlegge og ta ansvar for egen læring og progresjon i praksis
* Klargjøre sitt behov for veiledning, ta initiativ og motta veiledning
* Sette seg inn i og følge arbeidslivet og praksisstedets regler og medvirke til et godt arbeidsmiljø
* Følge oppsatt vaktplan/turnus og følge veileders vakter i størst mulig grad
* Komme presis og følge arbeidsdagens lengde.
* Følge praksisstudiestedets retningslinjer for arbeidsantrekk
* Utføre og levere arbeidskrav til fastsatte frister
* Melde fravær til praksisstedet og faglærer

Se Håndbok for praksis.

**Praksisplasser:**

Fagskolen i Østfold har ansvar for at praksisplasser skaffes, og/eller godkjenner alltid praksisplasser. Skolen har egen praksiskoordinator som har som oppgave å skaffe og vedlikeholde intensjonsavtaler i forhold til praksisplasser. Fagskolen i Østfold har inngått intensjonsavtaler med flere helseforetak både i Østfold, Vestfold, Telemark, Akershus og Oslo. Fagskolen i Østfold tilbyr veilederkurs til alle praksisveiledere både gjennom kurs på skolen og ute på arbeidsplassene.

Praksis kan gjennomføres på to måter:

1. Praksis gjennomføres på annet arbeidsted enn der studenten har sitt tilsetningsforhold. Praksisstedet skal være innen fordypningsområdet.
2. Praksis gjennomført som utviklingsarbeid på egen arbeidsplass er aktuelt for studenter som har sitt daglige arbeid innen fagfeltet. Se: *retningslinjer for utviklingsprosjekt på egen arbeidsplass.*

# 8. Evaluering

Studiet evalueres både på emnenivå og skolenivå. Det er utarbeidet egne prosedyrer i skolens KS-system som ivaretar disse evalueringene.

# 9. Vurdering

I alle studiets emner skal studentene arbeide med, og levere, arbeidskrav som omhandler sentrale tema innenfor studiet. Vurdering skal ta utgangspunkt i overordnet læringsutbytte og læringsutbytte for det enkelte emnet og foregår både gjennom underveisvurdering og sluttvurdering. Underveisvurderingen kan være både muntlig og skriftlig og skal tilpasses i forhold til studentens kompetanse og behov. I tillegg vil studentens innsats og samarbeidsevne inngå i en helhetlig vurdering av studentens samlede kompetanse.

**Vurderingsuttrykket *bestått* og *ikke bestått.***

De konkrete kravene til karakterene skal forankres i emnets læringsutbyttebeskrivelser. Generelle retningslinjer for disse karakterene er:

*Bestått*

Besvarelsen/presentasjonen viser at studenten har faglig kunnskap innen hele emnet, og god kunnskap innen de mest sentrale områdene. Kravet om bred kunnskap i emnet betyr at det ikke kan være store kunnskapshull i deler av emnet. Manglende eller utilfredsstillende besvarelse av enkelte oppgaver kan derfor ikke kompenseres ved svært god besvarelse av andre. Oppgavene kan likevel vektes ulikt under vurderingen, avhengig av hvor sentrale de er for emnet.

*Ikke bestått*

Besvarelsen/presentasjonen viser at studenten har mangelfull kunnskap innen sentrale områder som inngår i emnet. Studenten har ikke tilstrekkelig faglig kunnskap, ferdigheter eller generell kompetanse til å kunne anvende det oppnådde læringsutbyttet fra emnet på en selvstendig måte.

Hvert emne og eksamen blir vurdert med karakter og tabellen under gir en kvalitativ beskrivelse av de enkelte karaktertrinn.

Karakteren A er beste karakter og E er dårligste karakter for å bestå emnet/eksamen. Karakteren F innebærer at emnet/eksamen ikke er bestått.

|  |  |  |
| --- | --- | --- |
| **Symbol** | **Betegnelse** | **Generell, ikke fagspesifikk beskrivelse av vurderingskriterier** |
| **A** | Fremragende | Fremragende prestasjon som klart utmerker seg. Studenten viser svært god vurderingsevne og stor grad av selvstendighet. |
| **B** | Meget god | Meget god prestasjon. Studenten viser meget god vurderingsevne og selvstendighet. |
| **C** | God | Jevnt god prestasjon som er tilfredsstillende på de fleste områder. Studenten viser god vurderingsevne og selvstendighet på de viktigste områdene. |
| **D** | Nokså god | En akseptabel prestasjon med noen vesentlige mangler. Studenten viser en viss grad av vurderingsevne og selvstendighet. |
| **E** | Tilstrekkelig | Prestasjonen tilfredsstiller minimumskravene, men heller ikke mer. Studenten viser liten vurderingsevne og selvstendighet. |
| **F** | Ikke bestått | Prestasjon som ikke tilfredsstiller de faglige minimumskravene. Studenten viser både manglende vurderingsevne og selvstendighet. |

## 9.1 Vurdering av praksis

Vurdering av studentens innsats i praksisperioden foregår kontinuerlig. Den fortløpende vurderingen skal ta hensyn til rammefaktorer for praksis, studiets læringsutbytte, veiledningens innhold og valg av læresituasjoner.

Praksisperioden gjennomføres over minimum 12 uker med veiledning på egen yrkesutøvelse, av kvalifiserte praksisveiledere og av faglærer. Veiledningen skjer i forhold til læringsutbyttet beskrevet i utdanningsplanen og studentens planlagte mål. I løpet av praksisperioden gjennomføres en underveisvurdering. Både underveisvurdering og sluttvurdering forholder seg til bestemte arbeidskrav knyttet til praksis, og oppsatte kriterier for praksis. Læringsutbyttebeskrivelsene for praksisperioden skal danne grunnlag for vurdering av bestått / ikke bestått praksisperiode. Praksis begynner med oppstartsamtaler med fokus på studieplanens og studentens egne læringsutbyttebeskrivelser. Halvveis i praksisperioden får studenten en underveisvurdering av faglærer og praksisveileder. Underveisvurderingen danner grunnlag for studentens videre arbeid og fordypning i perioden. Sluttvurdering avspeiler studentens læringsutbytte for hele praksisperioden. Tilbakemelding gis både skriftlig og muntlig i forhold til egne mål og vurderingskriterier. Ved fare for ikke bestått praksis, skal studenten få skriftlig varsel senest 14 dager før avtalt sluttvurdering. Fravær i praksisperioden på over 10 % medfører at det ikke er grunnlag for vurdering og praksis vil bli ikke bestått.

## 9.2 Kriterier for vurdering av skriftlige arbeidskrav

Arbeidskravene og hovedprosjektet vurderes i forhold til følgende kriterier:

***Krav til faglighet og kunnskap*** – Besvarelsen skal vise at den oppfyller oppgavens læringsutbyttebeskrivelser. Besvarelsen skal beskrive relevant funksjons- og ansvarsområde for studiet og gjenspeile praktiske problemstillinger innen det aktuelle emnet. Studenten skal benytte relevant teori for å belyse og faglig begrunne oppgavens besvarelse. Besvarelsen skal vise at studenten kan finne frem i relevant litteratur og vise forståelse for dokumentert arbeid og kunnskapsbasert praksis

***Metode –*** Besvarelsen skal ta utgangspunkt i et praktisk case/eksempel og vise evne til å finne relevant litteratur, bruke kilder i behandlingen av eget materiale og til å vise saklig kildekritikk. Oppgaven må være utført i samsvar med gjeldende etiske retningslinjer for oppgaveskriving, herunder korrekt bruk av kilder. Besvarelsen skal ha en form som samsvarer med skolens retningslinjer for oppgaveskriving.

***Selvstendighet og drøfting -*** Besvarelsen skal vise selvstendige vurderinger og at temaet behandles saklig, kritisk og analytisk med drøfting av standpunkter og påstander. Sammenheng mellom teori og praksis skal belyses ved hjelp av praksiseksempler.

***Originalitet -*** Besvarelsen må ikke ha påfallende likhet med andre besvarelser eller annet publisert materiale. Se retningslinjer for arbeidskrav, hovedprosjekt og eksamen.

# 10. Eksamen

Eksamen er basert på hovedprosjektets rapport, er todelt og består av et individuelt oppsummeringsnotat og en muntlig eksaminasjon. Oppsummeringsnotatet skal inneholde faglige, konkrete resultater fra hovedprosjektet og en vurdering over resultater, i tillegg utleveres en utfordring/problemstilling som studenten skal belyse. Oppsummeringsnotatet skal være på ca. 5 sider + tabeller, figurer og lignende (2000 ord + / - 10 %)

Oppsummeringsnotatet danner grunnlaget for den muntlige eksaminasjon. Den muntlige eksaminasjonen tar utgangspunkt i det skriftlige oppsummeringsnotatet og læringsutbyttebeskrivelsene studentene har satt for hovedprosjektet. Det gis en samlet karakter på eksamen hvor den muntlige delen veier tyngst dersom det er et sprik mellom muntlig og skriftlig prestasjonsnivå. Oppsummeringsnotatet og muntlig eksaminasjon vurderes av en intern og en ekstern sensor. Sensor skal ha faglig kompetanse på lik linje med lærerne. Det kan rekrutteres sensorer fra den videregående skolen, andre fagskoler, høgskoler og det lokale næringslivet. Gjennomføring av muntlig del av eksamen er beskrevet i retningslinjer for arbeidskrav, hovedprosjekt og eksamen.

Som verktøy for muntlig eksamen benyttes på nettstudiet Microsoft Skype for Business eller Omnijoin som gir direkte kontakt mellom eksaminanden, eksaminator og sensor via internett med toveis video. Alle parter kan delta interaktivt gjennom video og skjermdeling. Skolen vil legge til rette for at eksaminanden kan møte til muntlig eksamen på skolen om ønskelig. På det stedbaserte studie vil den muntlige delen av eksamen i utgangspunktet foregå ved oppmøte på skolen, men skolen vil legge til rette for at eksaminanden kan gjennomføre muntlig eksamen på samme måte som eksaminander på det nettstudiet med samlinger.

## 10.1. Rett til begrunnelse og klage over karakterfastsetting

Studenten har rett til å få en begrunnelse for karakterfastsettingen ved avsluttet emne eller eksamen. Krav om begrunnelse må fremsettes innen én uke fra studenten fikk kjennskap til karakteren, men likevel ikke mer enn tre uker fra karakteren ble kunngjort. Ved muntlig eksamen eller bedømmelse av praktiske ferdigheter må krav om slik begrunnelse fremsettes umiddelbart etter at karakteren er meddelt. En student kan klage skriftlig over karakteren innen tre uker etter at eksamensresultatet er kunngjort. Nærmere beskrivelse av forhold omkring begrunnelse og klage finnes i *forskrift om opptak, studier og eksamen ved Fagskolen i Østfold § 4-3. Rett til begrunnelse. Klage over karakterfastsetting.*

## 10.2 Klage over formelle feil ved eksamen

Etter §7 i fagskoleloven kan en student som har vært oppe til eksamen, prøve eller annet arbeid som bedømmes med karakter, klage over formelle feil. Klagebehandling er beskrevet i *forskrift om opptak, studier og eksamen ved Fagskolen i Østfold § 4-2. Klage over formelle feil ved eksamen.* Formelle feil kan være feil ved oppgaven, eksamensavvikling eller ved gjennomføring av sensuren. Klage over formelle feil ved eksamen må framsettes innen 3 uker etter at studenten er eller burde være kjent med forholdet som begrunner klagen.

# 11. Dokumentasjon

## 11.1 Vitnemål

Etter fullført og bestått fagskoleutdanning i «Barsel- og barnepleie» utstedes det vitnemål. På vitnemålet fremgår fagfelt og fordypning. Vitnemålet omfatter de emner som inngår i utdanningen med emnets omfang i studiepoeng og de karakterene som er oppnådd. Beskrivelse av hovedprosjektet vil også framgå. Vitnemålet merkes med begrepet *Vocational Diploma* med tanke på internasjonal bruk.

## 11.2 Karakterutskrift

Det utstedes kompetansebevis etter hvert fullført emne. Etter fullført, men ikke bestått fagskoleutdanning utstedes det kompetansebevis med karakterer for beståtte enkeltemner.

# 12. Litteratur

Litteratur og fagstoff i utdanningen endrer seg i takt med forskning og utvikling innen fagfeltet. For relevant litteratur i studiet henvises studenter til oppdaterte litteraturlister på skolen hjemmeside.

# Vedlegg1. Emnebeskrivelser

|  |  |
| --- | --- |
| **EMNE 1:** | **Felles innholdsdel** |
| ***Emnekode:*** | 01HH07A |
| ***Omfang:*** | 14 studiepoeng |
| ***Læringsutbytte:*** | **Kunnskap** |
| Studenten:   * har kunnskap om menneskesyn, menneskerettigheter, yrkesetiske prinsipper og retningslinjer, og etisk refleksjon knyttet til arbeid i helse- og omsorgssektoren * har innsikt i lover og forskrifter som regulerer pasient- og brukerrettigheter, helsepersonells ansvar og plikter, og kvaliteten på tjenestetilbud på kommunalt, regionalt og statlig nivå * har kunnskap om kommunikasjonsteori, -teknikker og -former, samhandling og konflikthåndtering knyttet til arbeid i helse- og omsorgssektoren * har kunnskap om samfunnets og velferdsstatens utvikling, og om helse- og sosialpolitiske prioriteringer * har kunnskap om begreper innen sosiologi og psykologi knyttet til enkeltindividet, familien og sosialt nettverk |
| ***Ferdigheter*** |
| Studenten:   * kan anvende kunnskap om menneskesyn, menneskerettigheter, yrkesetiske prinsipper og retningslinjer, til etisk refleksjon rundt praktiske og teoretiske problemstillinger i helse- og omsorgssektoren * kan anvende kunnskap om kommunikasjonsteori, -teknikker og -former, til å samhandle profesjonelt med brukere, pårørende, frivillige og kollegaer, og til å forebygge og håndtere konflikter * kan anvende kunnskap om kvalitetssikring og internkontroll til å delta i kvalitetsarbeid på arbeidsplassen * kan anvende kunnskap innen sosiologi og psykologi til å motivere brukeren slik at han eller hun tar i bruk egne ressurser og opplever mestring * kan finne fagstoff og anvende kunnskap om læring, studieteknikk og arbeidsformer til å løse oppgaver i studiet |

|  |  |
| --- | --- |
|  | ***Generell kompetanse*** |
| Studenten   * har forståelse for yrkesetiske retningslinjer som regulerer yrkesutøvelsen innenfor helse- og omsorgstjenesten * har utviklet en etisk grunnholdning som kommer til uttrykk gjennom refleksjon over egen atferd og kommunikasjon i situasjoner med brukere, pårørende og kollegaer * kan utføre arbeidet med utgangspunkt i brukerens perspektiv, i tråd med prinsipper om brukermedvirkning og respekt for enkeltindividets verdi og verdighet * kan bygge relasjoner basert på likeverdighet og respekt, slik at brukere og pårørende opplever trygghet og har tillit til tjenestetilbudet * kan utføre arbeidet etter arbeidsplassens HMS- rutiner for kvalitetssikring og internkontroll |
| ***Innhold/temaer:*** | Dette emnet tar for seg grunnelementer i helse- og oppvekstfaget og samfunnsfaglige emner.  **1a. Arbeidsformer og metoder i studiet**   * Studieteknikk * Introduksjon til oppgaveskriving * Hva er teori og erfaringsbasert kunnskap? * Refleksjon over egen læring og praksis * IKT – introduksjon til læringsplattform og grunnleggende digitale ferdigheter   **1b. Helse- og oppvekstfagene i samfunnet**   * Helse- og oppvekstfagenes historie og utvikling * Teorier og begreper innen helse- og oppvekstfagene * Aktuelle verdier og normer i samfunnet og i helse- og oppvekstfagene, hvordan disse henger sammen og styrer praktisk handling   **1c. Etikk**   * Menneskesyn, livssyn og menneskerettighetene * Verdier og verdioppfatninger * Etikk og moral, etiske dilemmaer * Etisk refleksjon og refleksjonsmodeller * Samfunnsmessige perspektiv og utfordringer i helse- og oppvekstsektoren sett i forhold til verdier og normer * Yrkesetikk * Taushetspliktens etiske sider * Makt, tvang og kontroll   **1d. Kommunikasjon og samhandling**   * Kommunikasjonsteori * Konflikthåndtering * Tverrkulturell samhandling og kommunikasjon * Samhandling i smågrupper og i organisasjoner * Relasjonskompetanse * Veiledningsteori og veiledning   **1e. Stats- og kommunalkunnskap, helse- og oppvekstpolitikk**   * Samfunnets og velferdsstatens utvikling, helse- og oppvekstpolitiske prioriteringer * Levekår og folkehelse * Lovverket som regulerer helse‐ og sosialsektorens virkefelt * Helse‐ og sosialsektoren på kommunalt, regionalt og statlig nivå * Offentlig og privat ansvar og omsorg * Profesjonalisering i helse- og sosialsektoren * Økonomi og finansiering av tjenestene * Kvalitetssikring, intern kontroll og kvalitetsutvikling   **1f. Sosiologi og psykologi**   * Familien som sosial og kulturell institusjon * Helse- og sosial ulikhet og kulturelt mangfold * Roller, makt og avmakt * Utviklingsteorier - livsløpet * Emosjoner, behov og motivasjon * Kriseteori og forsvarsmekanismer * Gruppepsykologi og nettverksteori |
| ***Læringsformer:*** | Forelesninger, veiledning, gruppearbeid, individuelt arbeid, rollespill, presentasjon, refleksjoner, diskusjoner, video og selvstudium. |
| ***Arbeidskrav:*** | * Individuell skriftlig oppgave * Gruppeoppgave med skriftlig og muntlig presentasjon * Individuell refleksjon over egen læring   Arbeidskravene er obligatoriske og gir grunnlag for karakter i emnet |
| ***Vurdering:*** | * Formell vurdering av individuelle arbeidskrav med karakter A-F * Formell vurdering av arbeidskrav i gruppe med presentasjon. Vurderes til bestått/ikke bestått |
| ***Evaluering:*** | Evaluering av emnet gjennomføres i slutten av emnet på skolens digitale læringsplattform. Evalueringen er beskrevet i skolens kvalitetssystem. |
| ***Litteratur:*** | For oppdatert litteratur knyttet til emnet henvises studenter til aktuell litteraturliste for studiet på skolens hjemmeside. |

|  |  |
| --- | --- |
| **EMNE 2:** | **Svangerskapet** |
| ***Emnekode:*** | 01HH07B |
| ***Omfang:*** | 3 studiepoeng |
| ***Læringsutbytte:*** | ***Kunnskap*** |
| Studenten   * har kunnskap om befruktning og det normale svangerskapet * har kunnskap om fosters normale utvikling, om gravide kvinners fysiske og psykiske forandringer og plager i svangerskapet * har kunnskap om risikosvangerskap og neonatal påvirkning * har kunnskap til gravide med ulike kulturell bakgrunn og oppfølging av disse * har innsikt i relevante retningslinjer herunder Nasjonale retningslinjer for svangerskapsomsorgen |
| ***Ferdigheter*** |
| Studenten   * kan anvende observasjon, kartlegge, forstå symptomer og pleie gravide kvinner som er inneliggende på fødeavdeling * kan finne informasjon, prosedyrer og fagstoff som er relevante for pleie og omsorg for syke gravide |
| ***Generell kompetanse*** |
| Studenten   * kan utføre arbeidet etter syke gravides behov * kan bygge relasjoner, arbeide tverrfaglig og samarbeide med andre faggrupper i arbeide med de syke gravide * har utviklet evne til selvinnsikt og forholder seg kritisk og reflektert til egen virksomhet i møte med den gravide og dennes partner |
| ***Innhold/temaer:*** | Dette emnet tar for seg svangerskapet, fra befruktning og det normale svangerskapet til komplikasjoner som kan oppstå under en graviditet.  **1. Befruktning**   * Normal anatomi og fysiologi * Alternative befruktningsmetoder * Vanlig årsaker til ufrivillig barnløshet * Sikre og usikre tegn på graviditet   **2. Normalt svangerskap**   * Normal fosterutvikling * Fysiologiske forandringer * Alminnelige plager i svangerskapet * Svangerskapskontroll * Livsførsel * Psykiske reaksjoner i forbindelse med graviditet * Forhold til mennesker med ulik kulturell bakgrunn * Lovfestede rettigheter   **3. Komplikasjoner**   * De vanligste komplikasjonene * Alvorlige komplikasjoner * Aktuelle former for behandling og virkning av dem   Observasjon, pleie og tiltak rettet mot inneliggende gravide kvinner |
| ***Læringsformer:*** | Forelesning, veiledning, gruppearbeid med presentasjon, individuelt prosjektarbeid, refleksjoner og diskusjoner. |
| ***Arbeidskrav:*** | * Individuell refleksjonsoppgave om fosterets normale utvikling og risikofaktorer. * Gruppearbeid med presentasjon. * Individuell refleksjon om egen læring.   I nettstudiet vil presentasjon gjennomføres på samlingen. Den individuelle oppgaven leveres på nett før samling  Arbeidskravene er obligatoriske og gir grunnlag for karakter i emnet |
| ***Vurdering:*** | * Formell vurdering av gruppeoppgave med presentasjon med bestått/ikke bestått * Formell vurdering av individuell oppgave. Karakter A-F. |
| ***Evaluering:*** | Evaluering av emnet gjennomføres i slutten av emnet på skolens digitale læringsplattform. Evalueringen er beskrevet i skolens kvalitetssystem. |
| ***Litteratur:*** | For oppdatert litteratur knyttet til emnet henvises studenter til aktuell litteraturliste for studiet på skolens hjemmeside. |

|  |  |
| --- | --- |
| **EMNE 3:** | **Fødsel og barseltid** |
| ***Emnekode:*** | 01HH07C |
| ***Omfang:*** | 19 studiepoeng |
| ***Læringsutbytte:*** | ***Kunnskap*** |
| Studenten   * har kunnskap om den naturlige fødselsprosess * har kunnskap om komplikasjoner som kan oppstå under en forløsning og om indikasjoner for assistert fødselshjelp * har kunnskap om observasjoner og pleie av barselkvinnen og om tilstander og situasjoner som kan forstyrre samspill mellom mor og barn * har kunnskap om observasjoner og pleie av det nyfødte barnet * har kunnskap om amming og ammeveiledning * har kunnskap om de vanligste sykdommer og komplikasjoner som kan oppstå hos det nyfødte barnet og behandling av disse * har innsikt i prosedyrer, retningslinjer som er knyttet opp mot arbeidet med fødende, barselkvinnen og det nyfødte barnet * kan oppdatere sin kunnskap om fødende, barselkvinnen og det nyfødte barnet * forstår barsel- og barnepleierens betydning i det tverrfaglige arbeidet rundt barselkvinnen og det nyfødte barnet, veiledning om amming og for å skape trygge foreldre som ivaretar barnet i barseltiden |
| ***Ferdigheter*** |
| Studenten   * kan anvende faglig kunnskap i sitt arbeide med å veilede, undervise og gi råd til foreldrene i forhold til stell og observasjoner av det nyfødte barnet * kan anvende kommunikasjon for å informere, ivareta og ha omsorg for far/pårørende * kan anvende ammeveiledning, observere og gi råd i forhold til amming, og kjenner til ulike hjelpemidler * kan anvende observasjon og iverksette pleie til barselkvinnen og det nyfødte barnet * kan finne, bruke og henvise til fagstoff som er relevant i arbeidet på føde- barselavdelingen |
| ***Generell kompetanse*** |
| Studenten   * kan utføre sitt arbeid etter barselkvinnen og det nyfødte barnets behov * har utviklet en etisk grunnholdning i sin utøvelse av barnepleieryrket i møtet med mennesker fra forskjellige kulturer og med forskjellige behov * kan bygge relasjoner med andre yrkesgrupper på føde- og barselavdelingene og samarbeide tverrfaglig til beste for fødende, barselkvinnen og det nyfødte barnet * har utviklet en etisk grunnholdning, kjenner og respekterer sitt kompetanseområde og selvstendige ansvar i arbeidet med den fødende, den nyfødte, barselkvinnen og pårørende, i samarbeid med annet helsepersonell * Kan utvikle og forbedre kunnskap og ferdigheter innen fagfeltet barsel og barnepleie gjennom å oppdatere sin kunnskap, delta i erfarings- og kunnskapsdeling på arbeidsplassen |
| ***Innhold/temaer:*** | Dette emnet tar for seg fødselsprosessen og komplikasjoner som kan oppstå, barseltiden for mor og barn, amming og sykdommer som kan oppstå hos barnet.  **1. Fødsel**  **1a. Naturlig fødselsprosess**   * Prosedyre ved innleggelse på fødeavdelingen * Kjennetegn på at fødselen er i gang * Alternative fødselsmetoder og teknikker * Åpningstiden, utdrivningstiden og etterbyrdstiden * Den aktive fødselsprosessen * Hygieniske prinsipper i forbindelse med fødsel * Prosedyrer ved smittsomme sykdommer * Bedøvelse- og smertelindrende tiltak * Forhold til mennesker med ulik kulturell bakgrunn * Omsorg for far / pårørende   **1b. Komplikasjoner under fødsel**   * Vanlige komplikasjoner * Dødfødsel * Iverksetting av tiltak * Omsorg for far / pårørende * Kriser og traumer * Analysering og bearbeiding av egne reaksjoner   **1c. Vanlige inngrep i forbindelse med fødsel**   * Igangsetting av fødsel * De vanligste inngrepene * Virkning og bivirkning av aktuelle legemidler   **2. Barseltid**  **2a. Anatomiske og fysiologiske forandringer**   * Normale forandringer * Psykiske og sosiale forandringer, - psykoser * Normale anatomiske og fysiologiske forhold hos det nyfødte barnet   **2b. Pleie- og omsorgsoppgaver tilknyttet mor og det nyfødte barnet**   * Fysiologiske, sosiologiske, psykiske og åndelige forhold * Veiledning, undervisning og rådgivning i forhold til stell og observasjon av barnet og mor * Rutinemessig undersøkelse av barnet * Komplikasjoner i barseltiden * Bruk av legemidler * Bruk av kartlegging- og observasjonsverktøy i arbeidet med mor og barn på barsel * Hygieniske prinsipper * Prosedyrer ved smittsomme sykdommer * Omsorg til familien når barnet overflyttes til nyfødtintensiv avdeling * Krisereaksjoner og bearbeidelse av disse * Kriser og traumer * Forhold til mennesker med ulik kulturell bakgrunn * Ulike prevensjonsmidler og metoder * Helsestasjonens virksomhet   **2c. Amming**   * Brystets anatomi * Morsmelkens innhold og betydning * Ammestillinger * Ammeproblemer * Observasjoner, råd og veiledning knyttet til amming * Morsmelkerstatninger * Håndmelking * Hjelpemidler * Empati overfor kvinner som av ulike årsaker ikke ammer sitt barn * Mor-Barn vennlig initiativ (MBVI) * Ammehjelpen   **3. Sykdommer og komplikasjoner hos nyfødte**   * Normale anatomiske og fysiologiske forhold hos det nyfødte barnet * Vanlige sykdommer, komplikasjoner og tilstander hos nyfødte * Observasjon og behandling av sykdommer, komplikasjoner og tilstander hos nyfødte * Virkning og bivirkning av aktuelle legemidler |
| ***Læringsformer:*** | Forelesninger, gruppearbeid, veiledning, individuelt arbeid, presentasjon, refleksjoner, diskusjoner og praktiske øvelser og praksis. Studiekurs om Bryst er best |
| ***Arbeidskrav:*** | * Prosjektoppgave i gruppe, med presentasjon * Gruppearbeid med framlegg * Individuell skriftlig oppgave * Individuell refleksjon om egen læring   Arbeidskravene er obligatoriske.  Nettstudiet har de samme arbeidskravene. Praktiske øvelser gjennomføres på samling |
| ***Vurdering:*** | * Formell vurdering av prosjektoppgave i gruppe med bestått/ ikke bestått * Formell vurdering av presentasjon med bestått / ikke bestått. * Formell vurdering av individuell oppgave med karakter A-F. * Refleksjonsnotat vurderes med bestått ved innlevering |
| ***Evaluering:*** | Evaluering av emnet gjennomføres i slutten av emnet på skolens digitale læringsplattform. Evalueringen er beskrevet i skolens kvalitetssystem. |
| ***Litteratur:*** | For oppdatert litteratur knyttet til emnet henvises studenter til aktuell litteraturliste for studiet på skolens hjemmeside. |

|  |  |
| --- | --- |
| **EMNE 4:** | **Det premature barnet** |
| ***Emnekode:*** | 01HH07D |
| ***Omfang:*** | 3 studiepoeng |
| ***Læringsutbytte:*** | ***Kunnskap*** |
| Studenten   * har kunnskap om årsaker til prematur fødsel, observasjoner og pleie av det premature barnet * har kunnskap om ernæring til premature og om ulike ernæringsmetoder * har kunnskap om NIDCAP modellen og viktigheten av samspill mellom det premature barnet og pårørende * har innsikt i prosedyrer og retningslinjer som er knyttet opp mot arbeidet med det premature barnet og dennes pårørende * kan oppdatere sin kunnskap om det premature barnet og dennes pårørende |
| ***Ferdigheter*** |
| Studenten   * kan kartlegge og observere det premature barnet og ut i fra disse utføre hensiktsmessig stell og pleie * kan anvende samspillsveilederen og NIDCAP metoden i sitt arbeid med det premature barnet og dets pårørende |
| ***Generell kompetanse*** |
| Studenten   * kan utføre sitt arbeid etter det premature barnet og dennes pårørende sitt behov * har utviklet en etisk grunnholdning innen yrket barsel- og barnepleie og kan kommunisere og samhandle med barnets pårørende og søsken * kan utføre, vurdere og reflektere over sitt arbeid med det premature barnet på en profesjonell og etisk forsvarlig måte, i samarbeid med annet helsepersonell og pårørende * kan bygge relasjoner med andre yrkesgrupper på prematuravdelingen og samarbeide tverrfaglig til beste for fødende, barselkvinnen og det nyfødte barnet |

|  |  |
| --- | --- |
| ***Innhold/temaer:*** | Dette emnet tar for seg det premature barnet med årsaker til prematur fødsel, observasjon, pleie og ernæring av det premature barnet.  **1. Årsaker til prematuritet**   * Tidligere premature fødsler * Komplikasjoner som infeksjon hos mor, vannavgang, preeklampsi, blødninger og placentaløsning * Dysmaturitet og vekstretardasjon * Misdannelser hos barnet * Flerfødsler * Bruk av rusmidler   **2. Observasjoner og pleie**   * Akuttfasen * Sykdomsbildet hos det premature barnet * Respiratoriske komplikasjoner * Sirkulatoriske komplikasjoner * Infeksjoner hos barnet * Observasjoner av almenntilstand, puls, respirasjon og farge * Hypoglykemi * Hyperbilirubinemi * Hypo/hypertermi * Barn i kuvøse, varmeseng og vanlig seng * Barne- og badestell * Navlestell * Fremme samspill mellom foreldre og barn * Utviklingstilpasset neonatal omsorg, NIDCAP, hud mot hud, kengurumetoden * Samspillsveiledning * Krisereaksjoner og bearbeidelse av disse * Virkning og bivirkning av aktuelle legemidler * Tverrfaglig samarbeid   **3. Ernæring**   * Morsmelk og bankmelk * Ernæringsmetoder   + intravenøs behandling   + sonde   + kopp   + ventrikkeldrypp   + hjelpebryst * Amming av premature * Morsmelkerstatninger * Matberikninger – tilsetting av kalorier, vitaminer etc. |
| ***Læringsformer:*** | Forelesning, gruppearbeid, veiledning, presentasjon, individuelt arbeid, refleksjon og diskusjon. |
| ***Arbeidskrav:*** | * Gruppeoppgave * Individuell oppgave * Individuell refleksjon over egen læring   I nettstudiet skal presentasjonen gjennomføres på samling  Alle arbeidskrav er obligatoriske for å få karakter i emnet |
| ***Vurdering:*** | * Formell vurdering av arbeidskrav i gruppe med bestått/ikke bestått. * Formell vurdering av individuelt arbeidskrav med karakter A-F |
| ***Evaluering:*** | Evaluering av emnet gjennomføres i slutten av emnet på skolens digitale læringsplattform. Evalueringen er beskrevet i skolens kvalitetssystem. |
| ***Litteratur:*** | For oppdatert litteratur knyttet til emnet henvises studenter til aktuell litteraturliste for studiet på skolens hjemmeside. |

|  |  |
| --- | --- |
| **EMNE 5:** | **Barnesykepleie** |
| ***Emnekode:*** | 01HH07E |
| ***Omfang:*** | 11 studiepoeng |
| ***Læringsutbytte:*** | ***Kunnskap*** |
| Studenten   * har kunnskap om barns normale utvikling i alderen 0 – 18 år og hvilke faktorer som kan true denne utviklingen * har kunnskap om forebyggende helsearbeid, vanlige sykdommer hos barn, observasjoner og pleie ut fra barnets ressurser og behov * har innsikt i prosedyrer, lovverk og retningslinjer som regulerer og ivaretar barns/ungdommers og pårørendes rettigheter * har kunnskap om sorg- og krise reaksjoner * kan oppdatere sine kunnskaper om det syke barnet og hvordan ivareta barnets behov * forstår betydningen av tverrfaglig samarbeid i møtet med det syke barnet og pårørende |
| ***Ferdigheter*** |
| Studenten   * kan anvende kommunikasjon og samhandle med barn/ungdom for å skape og opprettholde tillit med utgangspunkt i alder og utviklingstrinn, opplevelser og situasjon * kan kartlegge, forberede og veilede barn/ungdom og omsorgspersoner til undersøkelser, prosedyrer og behandling * kan kartlegge og identifisere behov og støtte barn/ungdom og pårørende i bearbeidelse av sorg- og krisereaksjoner * Kan finne, bruke og henvise til fagstoff som er relevant i arbeidet med barn fra 0-18 år |
| ***Generell kompetanse*** |
| Studenten   * har utviklet en etisk grunnholdning, kan vise respekt for og ivareta barn, ungdom og omsorgspersoner og styrker deres ressurser * kan identifisere etiske problemstillinger, reflektere over egen praksis og begrunne sine vurderinger faglig, etisk og juridisk * kan bygge relasjoner og samarbeide med barn/ungdom og pårørende, avhengig av deres ønsker, ressurser og tilstand * kan bygge relasjoner tverrfaglig, arbeide og kjenne grensene for egen kunnskap og kompetanse og vet hvor de kan hente nødvendig kompetanse fra andre yrkesgrupper og samarbeidspartnere |
| ***Innhold/temaer:*** | Dette emnet tar for seg barnets normale utvikling, sykdommer hos barn og behandling av disse, samt omsorg for det syke barnet og dets familie.  **1. Barnets normale utvikling**   * Vekst, fysisk og motorisk utvikling * Tilknytning, kognitiv og psykososial utvikling * Språkutvikling og lek * Faktorer som kan true barns helse og normale utvikling * Spiseutvikling * Ungdom og pubertet * Adopsjon   **2. Forebygging og vanlige sykdommer hos barn og behandling av disse.**   * Forebyggende helsearbeid blant barn og ungdom * Barn på sykehus * Vanlige kirurgiske og medisinske sykdommer * Syndromer * Smerte og smertevurdering hos barn * Behandling av sykdommer * Søvn * Kartlegging, observasjoner og pleie ut i fra barnets ressurser, behov og tilstand * Virkning og bivirkning av aktuelle legemidler * Anoreksi   **3. Omsorg for det syke barnet og dets pårørende**   * Tverrfaglig samarbeid * Samtale med barn * Omsorgssvikt, barn av rusmisbrukere * Empati for og samarbeid med pårørende * Taps-, sorg- og krisereaksjoner og bearbeidelse av disse * Roller og maktfordeling * Konfliktskapende situasjoner og personlig engasjement i aktuelle situasjoner * Være bevisst egne reaksjoner i forbindelse med sykdom og død hos barn * Lovfestede rettigheter for barn på sykehus * Hjelpeinstanser og støtteforeninger i forbindelse med sykdom hos barn |
| ***Læringsformer:*** | Forelesning, gruppearbeid, individuelt arbeid med presentasjon, refleksjoner, diskusjoner og praktiske øvelser. |
| ***Arbeidskrav:*** | * Prosjektoppgave i gruppe. Oppgaven skal presenteres i klassen * Individuell oppgave knyttet til prosjektoppgaven. * Individuell refleksjon over egen læring.   Oppgavene er obligatoriske for å få endelig karakter i emnet |
| ***Vurdering:*** | * Individuell refleksjon vurderes til bestått/ikke bestått ved innlevering. * Formell vurdering av arbeidskrav i gruppe, med framlegg for klassen, med karakter A-F. * Formell vurdering av individuelle arbeidskrav med karakter A-F |
| ***Evaluering:*** | Evaluering av emnet gjennomføres i slutten av emnet på skolens digitale læringsplattform. Evalueringen er beskrevet i skolens kvalitetssystem. |
| ***Litteratur:*** | For oppdatert litteratur knyttet til emnet henvises studenter til aktuell litteraturliste for studiet på skolens hjemmeside. |

|  |  |
| --- | --- |
| **EMNE 6:** | **Hovedprosjekt** |
| ***Emnekode:*** | 01HH07F |
| ***Omfang:*** | 10 studiepoeng |
| ***Forutsetninger:*** | Foregående emner og praksis må være bestått for å få karakter i emnet |
| ***Læringsutbytte:*** | ***Kunnskap***  Studenten   * har kunnskap om prosjekt som arbeidsmetode for å løse utfordringer i yrkesfeltet barsel og barnepleie * har kunnskaper innenfor et selvvalgt fordypningstema innen fagfeltet barsel - og barnepleie * forstår barsel- og barnepleierens betydning i yrkesfeltet og kan drøfte sammenhengen mellom teori og praksis innen fagfeltet barsel- og barnepleie * har innsikt i relevante lover, forskrifter og planverk som gjelder fagfeltet med den gravide, fødende, barselkvinnen og barnet fra 0-18 år |
| ***Ferdigheter***  Studenten   * kan kartlegge en situasjon innenfor fagfeltet barsel- og barnepleie, identifisere en faglig problemstilling og behov for iverksetting av tiltak * kan finne informasjon og fagstoff som er relevant for fordypningsoppgavens problemstilling * kan anvende faglig kunnskap innen fagfeltet barsel- og barnepleie på en teoretisk problemstilling   ***Generell kompetanse*** |
| Studenten   * har utviklet en etisk grunnholdning i utøvelsen av arbeidet innen fagfeltet barsel- og barnepleie * kan utføre arbeidet etter utvalgte målgrupper innen fagfeltet barsel- og barnepleie sitt behov * har forståelse for yrkesetiske prinsipper i sitt arbeid i innenfor fagfeltet barsel- og barnepleie og etiske retningslinjer i forhold til skriftlige arbeider * kan bygge relasjoner med medstudenter og samarbeide om hovedprosjektet i grupper |
|  |
|  |
|  |

|  |  |
| --- | --- |
| ***Innhold/temaer:*** | Dette emnet er et obligatorisk fordypningsarbeid. Tema for fordypningen skal være praksisrettet, og konkret knyttet til praksis og et eller flere temaer i utdanningens emner. Studentene skal gjennom fordypningsarbeidet vise refleksjon og bruke både teori og erfaringer fra praksis. Hovedprosjektet skal gjennomføres i grupper. Ved behov for å skrive individuelt hovedprosjekt må det sendes søknad til skolens administrasjon. |
| ***Læringsformer:*** | Undervisning, veiledning, refleksjon. |
| ***Arbeidskrav:*** | * Skriftlig prosjektarbeid i gruppe på 7.500 ord +/- 10 %. * Presentasjon av prosjektarbeidet * Prosjektkontrakt * Logg * Refleksjon over gruppeprosess |
| ***Vurdering:*** | * Formell vurdering av arbeidskrav i gruppe, med framlegg. * Karakter A-F. | |
| ***Evaluering:*** | Evaluering av emnet gjennomføres i slutten av emnet på skolens digitale læringsplattform. Evalueringen er beskrevet i skolens kvalitetssystem. |
| ***Litteratur:*** | For oppdatert litteratur knyttet til emnet henvises studenter til aktuell litteraturliste for studiet på skolens hjemmeside, |